b'\n_START_ARTICLE_\nGeoff Nicholls\n_START_PARAGRAPH_\nGeoffrey James (Geoff) Nicholls (29. helmikuuta 1944 Birmingham \xe2\x80\x93 28. tammikuuta 2017) oli englantilainen muusikko. H\xc3\xa4net tunnettiin parhaiten Black Sabbath -yhtyeen pitk\xc3\xa4aikaisena kosketinsoittajana._NEWLINE_Geoff Nicholls aloitti kitaristina 1960-luvun lopulla yhtyeess\xc3\xa4 World Of Oz. 1970-luvun alkupuolella h\xc3\xa4n liittyi birminghamilaiseen Bandy Legs -yhtyeeseen. Bandy Legs l\xc3\xa4mmitteli usein my\xc3\xb6s birminghamilaista Black Sabbathia. 1970-luvun puoliv\xc3\xa4liss\xc3\xa4 yhtye muutti nimens\xc3\xa4 Quartziksi l\xc3\xa4hinn\xc3\xa4 sen vuoksi, ett\xc3\xa4 yhtyeen musiikki oli muuttunut raskaampaan rockiin suuntautuneeksi ja Bandy Legs -nimi ei sopinut musiikkiin. Yhtyeen j\xc3\xa4senet yst\xc3\xa4vystyiv\xc3\xa4t Black Sabbathin j\xc3\xa4senten kanssa, ja Black Sabbathin kitaristi Tony Iommi lupautui tuottamaan yhtyeen ensimm\xc3\xa4isen albumin. Erityisesti Geoff Nichollsista ja Tony Iommista tuli hyv\xc3\xa4t yst\xc3\xa4v\xc3\xa4t, ja Iommi pyysikin Nichollsia avustamaan Black Sabbathia vuonna 1977, kun Ozzy Osbourne erosi ensimm\xc3\xa4isen kerran yhtyeest\xc3\xa4 ja Dave Walker tuli hetkellisesti uudeksi laulajaksi._NEWLINE_Seuraavan kerran Iommi kutsui Nichollsin mukaan vuonna 1979, kun Ozzy Osbourne ja basisti Geezer Butler l\xc3\xa4htiv\xc3\xa4t yhtyeest\xc3\xa4 ja Ronnie James Dio tuli uudeksi laulajaksi. H\xc3\xa4nen piti alun perin liitty\xc3\xa4 toiseksi kitaristiksi, mutta Butlerin eron vuoksi h\xc3\xa4n alkoi soittaa bassoa. Butlerin palattua yhtyeeseen ja Iommin todettua toisen kitaristin tarpeettomaksi Nicholls siirtyi kosketinsoittajaksi. H\xc3\xa4n toimikin yhtyeen kosketinsoittajana aina vuoteen 2004 asti v\xc3\xa4lill\xc3\xa4 enemm\xc3\xa4n ja v\xc3\xa4lill\xc3\xa4 v\xc3\xa4hemm\xc3\xa4n t\xc3\xa4ysivaltaisena j\xc3\xa4senen\xc3\xa4._NEWLINE_Nicholls oli mukana my\xc3\xb6s rumpali Cozy Powellin sooloyhtyeess\xc3\xa4. Lis\xc3\xa4ksi h\xc3\xa4n s\xc3\xa4velsi filmimusiikkia ja teki kappaleita my\xc3\xb6s Ozzy Osbournelle (levyll\xc3\xa4 Down To Earth). Viimeisin\xc3\xa4 vuosinaan h\xc3\xa4n oli mukana entisen Black Sabbath -laulajan Tony Martinin sooloyhtyeess\xc3\xa4._NEWLINE_Nicholls kuoli 72-vuotiaana tammikuussa 2017. H\xc3\xa4n oli sairastanut keuhkosy\xc3\xb6p\xc3\xa4\xc3\xa4.'